૮ નવેમ્બર, ૨૦૧૬ ને રાત્રે આઠ વાગ્યે દેશભરની ન્યૂઝ ચેનલો પર વડા પ્રધાન નરેન્દ્ર મોદીએ ઉપર મુજબના શબ્દો ઉચ્ચાર્યા એ સાથે જ દેશ આખો અંધાધૂંધી અને અરાજકતામાં ફેરવાઈ ગયો. રાતોરાત લેવાયેલા આ નિર્ણયથી દેશભરમાં અફરાતફરી મચી ગઈ. અચાનક જ રૂપિયા પાંચસો અને એક હજારની ચલણી નોટો રીતસર કાગળમાં ફેરવાઈ જતાં ભિખારીથી માંડી માલેતુજારો સહિતના સૌ કોઈના જીવ પડીકે બંધાઈ ગયા. એ પછીના કેટલાક દિવસોમાં જે પરિસ્થિતિ પેદા થઈ તે અકલ્પનીય છે.